b'\n_START_ARTICLE_\nNorbertas V\xc4\x97lius\n_START_SECTION_\nIstorija\n_START_PARAGRAPH_\n1947\xe2\x80\x931954\xc2\xa0m. mok\xc4\x97si Laukuvos vidurin\xc4\x97je mokykloje. J\xc4\x85 baig\xc4\x99s pasiliko mokytojauti._NEWLINE_1957\xe2\x80\x931962\xc2\xa0m. Vilniaus universitete studijavo lietuvi\xc5\xb3 kalb\xc4\x85 ir literat\xc5\xabr\xc4\x85. Nuo pirmo kurso (1957\xc2\xa0m.) prad\xc4\x97jo rinkti tautosak\xc4\x85 ir u\xc5\xbera\xc5\xa1\xc4\x97 per 30 000 lietuvi\xc5\xb3 tautosakos vienet\xc5\xb3._NEWLINE_1962\xe2\x80\x931989\xc2\xa0m. dirbo Lietuvos MA Lietuvi\xc5\xb3 kalbos ir literat\xc5\xabros institute. 1984\xc2\xa0m. paskirtas Taryb\xc5\xb3 Lietuvos enciklopedijos moksliniu konsultantu._NEWLINE_1989\xc2\xa0m. apsigyn\xc4\x97 daktaro disertacij\xc4\x85 \xe2\x80\x9eChtoni\xc5\xa1kasis lietuvi\xc5\xb3 mitologijos pasaulis\xe2\x80\x9c. Tais pa\xc4\x8diais metais u\xc5\xbe mokslin\xc4\xaf darb\xc4\x85 apdovanotas Lietuvos valstybine premija, po met\xc5\xb3\xc2\xa0\xe2\x80\x93 Mato Slan\xc4\x8diausko premija u\xc5\xbe tautosakos rinkim\xc4\x85, o 1993\xc2\xa0m. u\xc5\xbe kra\xc5\xa1totyros ekspedicijas ir monografijas\xc2\xa0\xe2\x80\x93 Jono Basanavi\xc4\x8diaus premija._NEWLINE_Nuo 1990\xc2\xa0m.\xc2\xa0\xe2\x80\x93 Lietuvi\xc5\xb3 literat\xc5\xabros ir tautosakos instituto vyriausiasis mokslinis bendradarbis. Vytauto Did\xc5\xbeiojo universitete Kaune nuo 1989\xc2\xa0m. dirbo Antropologijos, o v\xc4\x97liau Etnologijos ir folkloristikos katedros ved\xc4\x97ju. Tais pa\xc4\x8diais metais pakviestas \xc4\xaf JAV susipa\xc5\xbeinti su ten esan\xc4\x8diais lietuvi\xc5\xb3 tautosakos rinkiniais ir dalyvauti \xc4\x8cikagos VI meno ir mokslo simpoziume, kur skait\xc4\x97 prane\xc5\xa1im\xc4\x85 \xe2\x80\x9eLietuvi\xc5\xb3 etnin\xc4\x97 kult\xc5\xabra Vytauto Did\xc5\xbeiojo universitete\xe2\x80\x9c._NEWLINE_1992\xc2\xa0m. suteiktas profesoriaus vardas.\n_START_SECTION_\nVeikla\n_START_PARAGRAPH_\nDaugel\xc4\xaf met\xc5\xb3 N. V\xc4\x97lius d\xc4\x97st\xc4\x97 tautosakos kurs\xc4\x85 \xc5\xa0iauli\xc5\xb3 universitete, vadovavo student\xc5\xb3 tautosakos praktikai, d\xc4\x97st\xc4\x97 lietuvi\xc5\xb3 etnin\xc4\x97s kult\xc5\xabros \xc4\xafvado ir mitologijos kursus Vytauto Did\xc5\xbeiojo ir Vilniaus universitetuose, Muzikos ir Dail\xc4\x97s akademijose._NEWLINE_Jis buvo Lietuvos mokslinink\xc5\xb3 s\xc4\x85jungos tarybos ir Lietuvos MA Lietuvi\xc5\xb3 literat\xc5\xabros ir tautosakos instituto mokslin\xc4\x97s tarybos narys, Vytauto Did\xc5\xbeiojo ir Klaip\xc4\x97dos universitet\xc5\xb3 senat\xc5\xb3 narys, \xc5\xbeurnal\xc5\xb3 Lituanistika, Mokslas ir Lietuva, Liaudies kult\xc5\xabra redakcij\xc5\xb3 kolegij\xc5\xb3 narys, Lietuvos mokslo tarybos Kvalifikacijos komisijos pirmininkas. Jo iniciatyva buvo \xc4\xafsteigta Lietuvi\xc5\xb3 etnin\xc4\x97s kult\xc5\xabros draugija ir Etnin\xc4\x97s kult\xc5\xabros globos taryba.\n_START_SECTION_\nEkspedicijos\n_START_PARAGRAPH_\nN. V\xc4\x97lius aktyviai dalyvavo Kra\xc5\xa1totyros draugijos veikloje, organizavo ekspedicijas, rinko ir u\xc5\xbera\xc5\xa1in\xc4\x97jo tautosak\xc4\x85 ne tik Lietuvoje, bet ir Rusijoje, Baltarusijoje, Lenkijoje\xc2\xa0\xe2\x80\x93 kaimuose kur gyveno lietuviai._NEWLINE_I\xc5\xa1 surinktos med\xc5\xbeiagos drauge su bendraautoriais pareng\xc4\x97 kra\xc5\xa1totyros monografijas: Zervynos (1964), Ignalinos kra\xc5\xa1tas (1966), Dieveni\xc5\xa1k\xc4\x97s (1969), Merkin\xc4\x97 (1970), Dubingiai (1971), Kernav\xc4\x97 (1972), Dubi\xc4\x8diai (1989), Gerv\xc4\x97\xc4\x8diai (1989), Lietuvinink\xc5\xb3 kra\xc5\xa1tas ir Lietuvinink\xc5\xb3 \xc5\xbeodis (1995), Lydos kra\xc5\xa1to lietuviai (t. 1\xe2\x80\x932, 2002) ir kt.'